**הקלטית הטיפולית**

הקלטית הטיפולית היא פריסה מאוד מיוחדת. מטרתה ללוות את השואל ולתמוך בתהליך מוגדר בזמן, בהשגת מטרה מסוימת ובשיפור מצב, תפקוד או תחום חיים. את הקלטית הטיפולית נבצע רק לאחר שכבר ערכנו פריסה קלטית רגילה באותו הנושא, הבנו את המסר של הקלפים, את היעד של השואל ואת כלל הרכיבים שמשפיעים על חייו ועל החלטותיו בתקופה המוגדרת.

הקלטית הטיפולית תראה לנו מהן החוזקות והיכולות שעוזרות לשואל לעבור את התהליך ולכבוש את היעד, ומהן הנקודות החלשות או התקופות המאתגרות שהוא עשוי לעבור בדרך. את שלל המיקומים המוכרים של הקלפים: עמדת הסביבה, משולש העתיד, קלף כיוון וכו' אנחנו נפרש בהקשר ליכולת ההתמודדות ולארסנל כוחותיו של השואל או השואלת בלבד.

**ביצוע הפריסה:**

ראשית נגדיר את השאלה. בניגוד לפריסה הקלטית המסורתית שבה אנו שואפים רק להתבונן במצב כללי ובתחום מסוים, כאן אנחנו רוצים לנסח את השאלה באופן פעיל שחותר למימוש כמו: "מה על השואל לעשות כדי לקדם את נושא הזוגיות/קריירה/משפחה/שיפוץ הבית בתקופה המוגדרת?"

אם ניקח לדוגמא את אמיר שרוצה לקדם את הזוגיות שלו עם דנה החודש, נשאל: "מה אמיר צריך לעשות כדי לקדם את הזוגיות שלו עם דנה בחודש הקרוב"?

לאחר מכן, נערבב את הקלפים כהרגלנו, כפי שאנו עושים כשאנו ניגשים אל הקריאה הקלטית המסורתית. בתחילה "ננקה" את הקלפים באמצעות ערבוב ללא מחשבה. אח"כ "נחדיר" את השאלה אל הקלפים תוך כדי ערבוב. ניתן לאמיר לערבב בדומה. נקבל ממנו את החבילה "ונסגור" את הערבוב על-ידי נגיעה עם כף היד בראש החבילה שהתקבלה (כל ההעברות מתבצעות ביד שמאל כמובן). לאחר מכן נבקש מאמיר לחלק את החבילה לשלושה חלקים ולבחור חלק אחד שיהווה חבילה קטנה ייעודית לקריאה.

**ההבדל הראשי והמשמעותי בין הקלטית המסורתית הטיפולית**

בניגוד לפריסה המסורתית, בקלטית הטיפולית יש רק קלף אחד שבאמת מעניין אותנו – קלף הכיוון. בעוד שבקלטית המסורתית אנחנו בוחנים כל קלף וקלף לעומק, בקלטית הטיפולית שאר הקלפים הם שוליים ואנחנו כמעט לא נדבר עליהם עם השואל. מהקלף הראשון, קלף הכיוון, אנחנו נחלץ שתיים שלוש משימות בעלות אופי אימוני עבור השואל, יעדים שעליו להשלים כדי להתקדם בתחום השאלה באותו החודש.

משמעות הדבר היא שקלף הכיוון כבר אינו מקבל משמעות חיובית או שלילית, אלא רק משמעות פרו-אקטיבית. הקלף המופלא, עשרה גביעים, לא רומז על עתיד חלק ונטול מהמורות, כשהוא במיקום של קלף הכיוון, אלא מכוון את השואל משימתית – לבצע פעולות שמגולמים בתוכן ערכים כמו שלמות המשפחה, איחוד ויצירה פעילה של שמחה. מכל קלף אנחנו נגזור הכוונה לפעולה מסוימת כי זה אופי הפריסה.

**תרגום הקלף למשימות**במקרה של אמיר קלף הכיוון הוא שבעה גביעים. בשלב זה אנחנו מספרים לו על מהות הקלף. המסרים של שבעה גביעים הם: להפוך חלום למציאות, לא להשאיר דברים בגדר פנטזיה, לצאת מאזור הנוחות, ליזום במקום לחלום וכו'. לאחר מכן נבקש מאמיר לבדוק אלו משימות עולות בו באופן אינטואיטיבי לנוכח המסר של הקלפים, אילו פעולות ברות מימוש הוא יכול לבצע.

יכול להיות שאמיר יענה: "כבר הרבה זמן בא לי להציע לדנה לנסוע לצימר". זה רעיון נהדר כמובן, אך השאלה החשובה היא: "מה אתה יכול לעשות כבר השבוע ומתי"? מוטב אפילו לפתוח יומן ולרשום זאת כמשימה: "להתקשר לארבעה צימרים ולבדוק זמינות ומחיר".

ייתכן שמטרה נוספת היא לחזק את הקשר בין אימו של אמיר לבין דנה. גם כאן ננסה להבין מה אפשר ליזום: ארוחת ערב משותפת? אולי ארוחת בוקר רק של "הבנות", בלעדיו? אנחנו רוצים שלכל רעיון יהיה כיוון יישומי שקל לממש.

כשהמודעות של השואל "פוגשת" את התמה העיקרית שבה עוסק הקלף, הרעיונות קורמים עור וגידים. השואל צריך להבין מַהן המשימות המועדפות עליו, מה קל לביצוע ונכון עבורו. זה עניין מאוד אינדיבידואלי, ומה שנראה לנו קל ופשוט יכול להיות מסובך יותר עבור מי שמולנו. נוכל לומר לשואל: "זהו קלף שמדבר על קשר בין בת הזוג לחמות, מה טיב הקשר בין אמך לבין החברה?" יכול להיות שאמיר יענה שאימו היא אישה קשה והוא חס על דנה ומעדיף להפגיש ביניהן כמה שפחות. אנחנו לא רוצים לכפות עליו מפגש.

**מעקב אימוני – תמיד "להרים" את השואל**

כאשר אנחנו קובעים משימות חשוב שננהל מעקב מסוים ונבדוק האם השואל באמת עמד במשימה שהציב. הכלל הוא שתמיד נרצה להסתכל על חצי הכוס המלאה:

נאמר שאמיר אכן פגש את אימו לארוחת צהריים. הוא שוחח איתה מעט על דנה ותכנן להציע לה להיפגש בפעם הבאה לארוחה משולשת – שתכלול גם את דנה. ברגע האחרון אמיר "השתפן" ופחד להציע. אנחנו נחפש את נקודות האור בסיפור, נאמר לו שעצם העובדה שהוא הזכיר את דנה ושוחח עליה עם אימו כבר מהווה התקדמות חשובה, וזה צעד בכיוון הנכון. נעודד אותו באומרנו שלאט לאט הוא יצליח "להכניס" את דנה אל השיח שהוא מנהל עם אימו, והיא תתרגל לרעיון שהוא כבר לא הילד הקטן שלה, ושיש אישה משמעותית וחיובית בחייו. ננסה לקדם אותו בתהליך ולשאול – מה אתה יכול לעשות להבא? אולי יש קרוב משפחה נוסף שיכול להוות השפעה חיובית ולקדם את הנושא? מה בכל זאת הפן החיובי בסיטואציה?

**שאר הקלפים בפריסה**

למרות ששאר הקלפים בפריסה פחות רלוונטיים, יש לנו כמה מיקומים משמעותיים בפריסה שנרצה להתבונן בהם: קלף מספר ארבע – שמייצג את המודע, את המסוגלות ואת ההווה בפריסה, קלף מספר שמונה שמייצג את הסביבה, ומיקומי העתיד – הקלפים שש, שבע ועשר. אלו הם אלמנטים שאנחנו רוצים לבדוק.

קלף מספר ארבע מראה לנו עד כמה השואל מסוגל לעמוד במשימות שאנחנו נציב בפניו ואנחנו רוצים לוודא שיש בידיו היכולת לקדם את עצמו ולממש את היעדים. קלף דוגמת "השמש" במיקום זה יראה לנו שהשואל בעל מוטיבציה ויכולת להתמקד במשימה (אולי אפילו להתמקד בה יתר על המידה). לעומת זאת קלף כמו ארבעה גביעים יעיד על קושי לתת אמון בתהליך, וכנראה נרצה לפתוח את הנושא מול השואל, לעודד אותו ולברר מה חוסם אותו.

קלף מספר שמונה מראה לנו עד כמה השואל יזכה לשיתוף פעולה של הסביבה הרלוונטית לקריאה. אם מדובר באמיר ובדנה, אנחנו רוצים לראות האם דנה תשתף פעולה, תרצה לצאת יחד לצימר, למשל, או שאולי היא תיטה להישאר בבית ולהעדיף מנוחה ושגרה. הצלחת התהליך תלויה גם בגישה שלה, והיא עשויה לחזק או להחליש את המוטיבציה של אמיר.

קלפי העתיד לא מספרים לנו "מה יהיה", אלא עד כמה אנחנו צריכים "לעזור" לשואל בתהליך בזמן נתון, כמה מוטיבציה תהיה לו לאורך התקופה שבה הוא צריך לעמוד במשימה. נוכחות של קלפים "שליליים" מעידה על כך שהשואל יזדקק לנו יותר, וקלפים בעלי אופי חיובי יותר יבהירו לנו שהשואל מסתדר לבד ועומד במטלה בלי סיוע חיצוני. אם הגדרנו את הפריסה הטיפולית לתקופה של שלושה חודשים, משמעות הדבר היא שכל קלף מייצג בערך חודש. אם החודש הראשון מיוצג על-ידי קלף העוצמה למשל, אנחנו מסיקים שבחודש זה לאמיר יש כוחות והוא מתנהל ביעילות. אם בחודש השני נחזה בקלף כמו עשרה מטות, נבין שכאן אמיר מתמודד עם יותר עומסים והוא כנראה זקוק למעט עידוד ודחיפה מצידנו.

הקלטית הטיפולית היא קריאה חזקה, רבת משקל, שדורשת מחשבה ומהווה כלי עוצמתי בסל הכלים של קוראים ואנשי טיפול. מכיוון שהיא תומכת ואימונית היא מאוד מהותית להתקדמות השואל לאורך זמן והיא גם מייצרת מצב של תהליך שדורש במידת מה – צורך בליווי. לכן היא עוזרת לנו לשמר לקוחות מחד, ולהעניק להם תהליך משמעותי מאידך. כך אנו גם יכולים לזמן לעצמנו לקוחות חדשים, מכיוון שאנחנו הופכים את ה"קריאה בקלפים" להכוונה ולעבודה מתמשכת ומעמיקה, וזהו ערך מוסף משמעותי.